Der er plads til 157 passagerer, når SAS flyver direkte mellem Aalborg og New York. Og de første danske passagerer i dag, var i temmelig højt humør inden jomfrurejsen. Der var da også både flag, balloner og en gratis New Yorker øl til dem inden afgang. Se hele indslaget øverst i artiklen. Men også lufthavnsdirektøren Niels Hemmingsen var glad. - Som destination betyder det rigtig meget. Både for vores erhvervsliv og for turismen både ind og ud af Aalborg. Det kommer til at betyde meget for Aalborg, ja faktisk hele regionen og Jylland i det hele taget, sagde han glad efter han gav tale i lufthavnen. Allerede mange amerikanske turister i år Potentialet for at trække de amerikanske turister til Nordjylland er der. Det mener i hvert fald Mads Østergaard, der er pressemanager for Visit Denmark i USA. - Generelt er potentialet for amerikanske turister kæmpestort. I 2019 havde vi et rekordår med 835.000 amerikanske overnatninger. Indtil videre har de første måneder af 2023 overgået 2019, så vi ser frem til en rigtig rigtig god sommer, når det kommer til amerikanske turister, siger han. Han fortæller også, at de arbejder med at markedsføre Nordjylland til en helt særlig målgruppe. - Der er noget i Nordjylland for en hver smag. Vi arbejder med en målgruppe på relativt unge mennesker. De her foodies, der elsker god mad. Og der er Nordjylland jo virkelig stærk på fisk og skaldyr, og vi har helt forrygende restauranter – internationalt niveau.

Referat:
Der var liv og glade dage i Aalborg Lufthavn torsdag eftermiddag.